CELEX: 62017CN0603
Language: el
Date: 2017-10-20 00:00:00
Title: Υπόθεση C-603/17: Αίτηση προδικαστικής αποφάσεως την οποία υπέβαλε το Supreme Court of the United Kingdom στις 20 Οκτωβρίου 2017 — Peter Bosworth, Colin Hurley κατά Arcadia Petroleum Limited κ.λπ.

18.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 437/24
            
         Αίτηση προδικαστικής αποφάσεως την οποία υπέβαλε το Supreme Court of the United Kingdom στις 20 Οκτωβρίου 2017 — Peter Bosworth, Colin Hurley κατά Arcadia Petroleum Limited κ.λπ.
   (Υπόθεση C-603/17)
   (2017/C 437/29)
   Γλώσσα διαδικασίας: η αγγλική
   
      Αιτούν δικαστήριο
   
   Supreme Court of the United Kingdom
   
      Διάδικοι στην υπόθεση της κύριας δίκης
   
   
      Αναιρεσείοντες: Peter Bosworth, Colin Hurley
   
      Αναιρεσίβλητες: Arcadia Petroleum Limited κ.λπ.
   
      Προδικαστικά ερωτήματα
   
   
               1.
            
            
               Ποιο είναι το ορθό κριτήριο για να προσδιορισθεί εάν η αγωγή εργοδότη κατά εργαζομένου ή πρώην εργαζομένου (στο εξής: εργαζόμενος) συνιστά «διαφορ[ά] από» ατομική σύμβαση εργασίας κατά την έννοια του τμήματος 5 του τίτλου ΙΙ (άρθρα 18-21) της Συμβάσεως του Λουγκάνο;
               
                           1)
                        
                        
                           Αρκεί, για να εμπίπτει αγωγή εργοδότη κατά εργαζομένου στα άρθρα 18-21, να μπορούσε στην προσαπτόμενη συμπεριφορά να στηριχθεί επίσης αγωγή του εργοδότη από παράβαση των υποχρεώσεων του εργαζομένου από την ατομική σύμβαση εργασίας, ακόμη και αν η αγωγή που άσκησε ο εργοδότης δεν στηρίζεται σε παράβαση της συμβάσεως, αλλά (για παράδειγμα) σε έναν ή περισσότερους από τους λόγους που εκτίθενται στα σημεία 26 και 27 της συνόψεως των πραγματικών περιστατικών και των προς επίλυση ζητημάτων;
                        
                     
                           2)
                        
                        
                           Επικουρικώς, ισχύει ότι αγωγή εργοδότη κατά εργαζομένου εμπίπτει στα άρθρα 18-21 μόνο αν αυτή όντως στηρίζεται σε υποχρέωση από τη σύμβαση εργασίας; Εάν αυτό ισχύει, συνεπάγεται τούτο ότι δεν εμπίπτει στο τμήμα 5 αγωγή, η οποία στηρίζεται αποκλειστικά σε παράβαση υποχρεώσεως που δεν σχετίζεται με τη σύμβαση εργασίας (και, στο βαθμό που αυτό είναι κρίσιμο, δεν αποτελεί υποχρέωση, στην οποία «συναίνεσε ελεύθερα» ο εργαζόμενος);
                        
                     
                           3)
                        
                        
                           Εάν το ορθό κριτήριο δεν περιλαμβάνεται στα ανωτέρω, ποιο είναι το ορθό κριτήριο;
                        
                     
         
               2.
            
            
               Εάν μια εταιρία και ένα φυσικό πρόσωπο «συνάψουν σύμβαση» (κατά την έννοια του άρθρου 5, σημείο 1, της Συμβάσεως), μέχρι ποιου σημείου είναι αναγκαίο να υπάρχει σχέση εξαρτήσεως μεταξύ της εταιρίας και του φυσικού προσώπου, ώστε η σύμβαση να αποτελεί «ατομική σύμβαση εργασίας» για τους σκοπούς του τμήματος 5; Υπάρχει τέτοια σχέση, όταν το φυσικό πρόσωπο έχει τη δυνατότητα να καθορίσει (και όντως καθορίζει) τους όρους της συμβάσεώς του με την εταιρία και έχει έλεγχο της καθημερινής διαχειρίσεως της εταιρίας και αυτονομία ως προς αυτήν και ως προς την εκπλήρωση των καθηκόντων του, αλλά οι μέτοχοι της εταιρίας έχουν την εξουσία να καταγγείλουν τη σχέση;
            
         
               3.
            
            
               Εάν το τμήμα 5 του τίτλου ΙΙ της Συμβάσεως του Λουγκάνο εφαρμόζεται μόνο σε αγωγές οι οποίες, εκτός από το τμήμα 5, εμπίπτουν στο άρθρο 5, σημείο 1, της Συμβάσεως, ποιο είναι το ορθό κριτήριο, για να προσδιορισθεί αν ορισμένη αγωγή εμπίπτει στο άρθρο 5, σημείο 1;
               
                           1)
                        
                        
                           Ισχύει ότι ορισμένη αγωγή εμπίπτει στο άρθρο 5, σημείο 1, εάν στην προσαπτόμενη συμπεριφορά θα μπορούσε να στηριχθεί αγωγή από παράβαση συμβάσεως, ακόμη και αν η αγωγή που άσκησε ο εργοδότης δεν στηρίζεται σε παράβαση της εν λόγω συμβάσεως;
                        
                     
                           2)
                        
                        
                           Επικουρικώς, ισχύει ότι ορισμένη αγωγή εμπίπτει στο άρθρο 5, σημείο 1, μόνο αν στηρίζεται σε συμβατική υποχρέωση; Εάν αυτό ισχύει, συνεπάγεται τούτο ότι δεν εμπίπτει στο άρθρο 5, σημείο 1, αγωγή, η οποία στηρίζεται αποκλειστικά σε παράβαση υποχρεώσεως που δεν σχετίζεται με τη σύμβαση (και, στο βαθμό που αυτό είναι κρίσιμο, δεν αποτελεί υποχρέωση, στην οποία «συναίνεσε ελεύθερα» ο εναγόμενος);
                        
                     
                           3)
                        
                        
                           Εάν το ορθό κριτήριο δεν περιλαμβάνεται στα ανωτέρω, ποιο είναι το ορθό κριτήριο;
                        
                     
         
               4.
            
            
               Σε περίπτωση που:
               
                           1)
                        
                        
                           Οι εταιρίες Α και Β αποτελούν μέλη του αυτού ομίλου εταιριών.
                        
                     
                           2)
                        
                        
                           Ο εναγόμενος Χ ασκεί de facto τα καθήκοντα του διευθύνοντος συμβούλου του εν λόγω ομίλου εταιριών (όπως ο P. Bosworth στον όμιλο Arcadia, Σύνοψη των πραγματικών περιστατικών και των προς επίλυση ζητημάτων, σημείο 14)· Ο Χ έχει προσληφθεί από μια εταιρία του ομίλου, την εταιρία Α (και συνεπώς είναι εργαζόμενος της εταιρίας Α) (όπως ήταν ο P. Bosworth κατά περιόδους υπό τις περιστάσεις που περιγράφονται στη Σύνοψη των πραγματικών περιστατικών και των προς επίλυση ζητημάτων, σημείο 15) και κατά το εθνικό δίκαιο δεν έχει προσληφθεί από την εταιρία Β·
                        
                     
                           3)
                        
                        
                           Η εταιρία Α ασκεί αγωγή κατά του Χ η οποία εμπίπτει στα άρθρα 18-21· και
                        
                     
                           4)
                        
                        
                           Η έτερη εταιρία του ομίλου, η εταιρία Β, ασκεί επίσης αγωγή κατά του Χ για παρόμοια συμπεριφορά προς εκείνη στην οποία στηρίζεται η αγωγή της εταιρίας Α κατά του Χ·
                        
                     ποιο είναι το ορθό κριτήριο, για να προσδιορισθεί αν η αγωγή της εταιρίας Β εμπίπτει στο τμήμα 5; Ειδικότερα:
               
                           1)
                        
                        
                           Εξαρτάται η απάντηση από την ύπαρξη «ατομικής συμβάσεως εργασίας» μεταξύ του Χ και της εταιρίας Β κατά την έννοια του τμήματος 5 και, σε περίπτωση καταφατικής απαντήσεως, ποιο είναι το ορθό κριτήριο, για να προσδιορισθεί εάν υπήρχε τέτοια σύμβαση;
                        
                     
                           2)
                        
                        
                           Πρέπει να θεωρηθεί η εταιρία Β ως «εργοδότρια» του Χ για τους σκοπούς του τμήματος 5 του τίτλου ΙΙ της Συμβάσεως ή/και ότι η αγωγή της εταιρίας Β κατά του Χ (ανωτέρω, σημείο 4, υπό 4) εμπίπτουν στα άρθρα 18-21 όπως και η αγωγή της εταιρίας Α κατά του Χ; Ειδικότερα:
                           
                                       α)
                                    
                                    
                                       Η αγωγή της εταιρίας Β εμπίπτει στο άρθρο 18 μόνο αν η υποχρέωση, στην οποία στηρίζεται, απορρέει όντως από τη σύμβαση εργασίας μεταξύ της εταιρίας Β και του Χ;
                                    
                                 
                                       β)
                                    
                                    
                                       Επικουρικώς, εμπίπτει η αγωγή στο άρθρο 18, αν η προσαπτόμενη συμπεριφορά συνιστά παράβαση υποχρεώσεως από τη σύμβαση εργασίας μεταξύ της εταιρίας Α και του Χ;
                                    
                                 
                     
                           3)
                        
                        
                           Εάν το ορθό κριτήριο δεν περιλαμβάνεται στα ανωτέρω, ποιο είναι το ορθό κριτήριο;